FCSB a primit mult așteptatul trofeu de campioană la finalul meciului cu CFR Cluj, meci pierdut de formația din București cu scorul de 1-0. Partida de pe Național Arena a înregistrat și un nou record. Nu mai puțin de 54.673 de suporteri au fost prezenți pentru a sărbători, alături de jucătorii „roș-albaștrii”, un nou titlu după o pauză de 9 ani.
Philip Otele, atacantul despre care s-a vorbit că ar fi dorit la echipa lui Gigi Becali, a marcat singurul gol al partidei. Nigerianul a reușit să deschidă scorul după o execuție din foarfecă, execuție care putea să fie anulată pentru un fault la Vali Crețu, doar că din cabina VAR, acolo unde se afla Ovidiu Hațegan, nu s-a intervenit și golul a fost validat.
La Spotlight Superliga, noua emisiune marca FANATIK, emisiune care este live în fiecare zi de marți de la ora 15:00, Alin Grigore, gazda show-ului, și Vivi Răchită, invitatul său special, au discutat pe subiectul dacă trebuia sau nu anulat golul marcat de atacantul CFR-ului.
Alin Grigore: „A fost sau nu fault la golul lui Otele în FCSB – CFR?”.
Vivi Răchită: „Mie mi s-a părut joc periculos la golul lui Philip Otele. Îl lovește și pe Crețu în cap, după ce lovește mingea”.
Alin Grigore: „Și mie mi se pare fault pentru că dacă te uiți, Crețu sare efectiv în înălțime, nu se dă la o parte și Otele ridică piciorul”.
Vivi Răchită: „Dar ce știm noi să ne pricepem la arbitraj când în camera VAR a fost Ovidiu Hațegan, nu?”.
Alin Grigore: „Da, Ovidiu Hațegan a fost”.
Vivi Răchită: „Cel mai bun arbitru român. Eram în studio cu Horia când ne-am uitat la meci și am zis că normal era să fie anulat golul. După ce lovește mingea îl lovește și pe Crețu în cap. Nu e să zici că avea capul la nivelul șoldului, că a lăsat capul jos. Din punctul meu de vedere este joc periculos. Dar a lăsat golul”, a fost dialogul celor doi de la Spotlight Superliga.
Alin Grigore, gazda emisiunii Spotlight Superliga, a fost prezent pe stadion la partida FCSB – CFR Cluj, meci în care „roș-albaștrii” au primit mult așteptatul trofeu de campioană.
Moderatorul emisiunii a vorbit și despre ce s-a petrecut înaintea partidei de pe Național Arena, când Superbet, sponsorul oficial al Superligii, a scos trofeul de campioană în afara arenei pentru a permite fanilor veniți la meci să se fotografieze cu acesta.
„Eu am fost pe stadion, dar nu am văzut golul pe viu pentru că admiram suporterii. Ce-a fost acolo…ceva incredibil. Și pe lângă suporterii pe care i-am văzut, a mai fost ceva interesant.
Superbetul și Superliga au avut activități fantastice înaintea meciului. Cel mai tare lucru a fost că te-au lăsat să te fotografiezi cu trofeul Superligii”, a declarat Alin Grigore la Spotlight Superliga.